title: 2008/114/EY,Euratom: Neuvoston päätös, tehty 12 päivänä helmikuuta 2008 , Euratomin hankintakeskuksen perussäännöstä

text:
               15.2.2008

               FI

               Euroopan unionin virallinen lehti

               L 41/15

      NEUVOSTON PÄÄTÖS,
   tehty 12 päivänä helmikuuta 2008,
   Euratomin hankintakeskuksen perussäännöstä
   (2008/114/EY, Euratom)
   EUROOPAN UNIONIN NEUVOSTO, joka
   ottaa huomioon Euroopan atomienergiayhteisön perustamissopimuksen ja erityisesti sen 54 artiklan toisen kohdan,
   ottaa huomioon komission ehdotuksen,
   ottaa huomioon Euroopan parlamentin lausunnon (1),
   sekä katsoo seuraavaa:

               (1)

               Euroopan atomienergiayhteisön perustamissopimuksen II osaston VI luvussa määrätään Euratomin hankintakeskuksen, jäljempänä ’hankintakeskus’, perustamisesta sekä hankintakeskuksen tehtävistä ja velvollisuuksista. Hankintakeskuksen on huolehdittava siitä, että Euroopan unionissa toimiville käyttäjille toimitetaan ydinmateriaaleja säännöllisesti ja tasapuolisesti. Hankintakeskuksen perussääntö on hyväksytty 6 päivänä marraskuuta 1958 (2). Euroopan unioniin on sittemmin liittynyt useita uusia valtioita. Hankintakeskus tarvitsee uudenaikaiset varainhoitosäännökset ja sen toimipaikka olisi vahvistettava. Näistä syistä tämä perussääntö olisi kumottava ja korvattava.

               (2)

               Uuden perussäännön rahoitussäännösten olisi oltava yhdenmukaiset Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (3) kanssa. Samalla olisi annettava uusi hankintakeskukseen sovellettava varainhoitoasetus perustamissopimuksen 183 artiklan mukaisesti. Perussäännössä olisi säilytettävä hankintakeskuksen pääoma ja perustamissopimuksessa mainittu mahdollisuus periä liiketoimista maksua.

               (3)

               Hankintakeskuksen uusi perussääntö olisi mukautettava laajentuneen Euroopan unionin tilanteeseen. Erityisesti hankintakeskuksen neuvoa-antavan komitean kokoa olisi muutettava sen toiminnan ja tehokkuuden parantamiseksi,

         ON PÄÄTTÄNYT SEURAAVAA:
   1 artikla
   Hyväksytään liitteessä oleva Euratomin hankintakeskuksen perussääntö.
   2 artikla
   Kumotaan 6 päivänä marraskuuta 1958 hyväksytty Euratomin hankintakeskuksen perussääntö.
   3 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tehty Brysselissä 12 päivänä helmikuuta 2008.

            Neuvoston puolesta

            Puheenjohtaja

         A. BAJUK

      (1)  Lausunto annettu 13. marraskuuta 2007 (ei vielä julkaistu virallisessa lehdessä).

      (2)  EYVL 27, 6.12.1958, s. 534.

      (3)  EYVL L 248, 16.9.2002, s. 1. Asetus sellaisena kuin se on viimeksi muutettuna asetuksella (EY) N:o 1525/2007 (EUVL L 343, 27.12.2007, s. 9).

      LIITE
      EURATOMIN HANKINTAKESKUKSEN PERUSSÄÄNTÖ
      1   LUKU
      SISÄINEN RAKENNE JA TOIMINTA
      1 artikla
      Tavoitteet ja tehtävät
      1.   Euratomin hankintakeskuksen, jäljempänä ’hankintakeskus’, tavoitteena on suorittaa Euratomin perustamissopimuksen II osaston VI luvussa sille annetut tehtävät perustamissopimuksen tavoitteiden mukaisesti.
      Tätä tarkoitusta varten hankintakeskus muun muassa

                  —

                  antaa yhteisölle asiantuntemusta, tietoja ja ohjeita kaikista ydinmateriaaleja ja -palveluja koskevien markkinoiden toimintaan liittyvistä asioista,

                  —

                  vastaa markkinoiden seurannasta seuraamalla ja kartoittamalla markkinatrendejä, jotka voisivat vaikuttaa vakavasti ydinmateriaaleja ja -palveluja koskeviin Euroopan unionin hankintoihin,

                  —

                  pyytää neuvoja ja ottaa vastaan tukea 11 artiklan mukaisesti perustetulta neuvoa-antavalta komitealta, jäljempänä ’komitea’, ja toimii tiiviissä yhteistyössä sen kanssa.

            2.   Hankintakeskus voi myös koota ydinmateriaalien varaston perustamissopimuksen 62 ja 72 artiklan mukaisesti.
      2 artikla
      Oikeudellinen asema ja toimipaikka
      1.   Hankintakeskus on perustamissopimuksen 54 artiklan mukaisesti oikeushenkilö. Hankintakeskus harjoittaa toimintaansa ainoastaan yleisen edun mukaisesti. Se ei saa toiminnassaan pyrkiä tuottamaan voittoa.
      2.   Hankintakeskukseen sekä sen pääjohtajaan ja henkilöstöön sovelletaan Euroopan yhteisöjen erioikeuksia ja vapauksia koskevaa pöytäkirjaa.
      3.   Hankintakeskuksen toimipaikka on Luxemburgissa.
      4.   Hankintakeskus voi omasta aloitteestaan toteuttaa omassa sisäisessä organisaatiossaan lisätoimenpiteitä, joita mahdollisesti tarvitaan hankintakeskuksen tehtävien suorittamiseksi sekä yhteisössä että sen ulkopuolella.
      5.   Hankintakeskuksella on kaikissa jäsenvaltioissa laajin kansallisen lainsäädännön mukainen oikeushenkilöllä oleva oikeuskelpoisuus. Se voi erityisesti hankkia tai luovuttaa irtainta ja kiinteää omaisuutta sekä esiintyä osapuolena oikeudellisissa menettelyissä.
      3 artikla
      Pääjohtajan tehtävät ja toimivalta
      1.   Komissio nimittää pääjohtajan.
      2.   Pääjohtaja edustaa hankintakeskusta. Hän voi siirtää toimivaltansa muille henkilöille. Toimivallan siirtoa koskevat säännöt vahvistetaan hankintakeskuksen sisäisissä asiakirjoissa.
      3.   Pääjohtajan tehtäviin kuuluu

                  —

                  varmistaa, että hankintakeskus suorittaa 1 artiklassa tarkoitetut tehtävänsä,

                  —

                  käyttää hankintakeskuksen yksinoikeutta ydinmateriaaleja koskevien hankintasopimusten tekemiseksi sekä käyttää optio-oikeutta,

                  —

                  hoitaa hankintakeskuksen juoksevia asioita ja hallinnoida kaikkia sen resursseja,

                  —

                  antaa komitealle säännöllisesti tietoja ja kuulla sitä komitean toimivaltaan kuuluvissa asioissa 13 artiklan 3 kohdan mukaisesti,

                  —

                  laatia ehdotus hankintakeskuksen tuloja ja menoja koskevaksi ennakkoarvioksi ja toteuttaa talousarvio,

                  —

                  toteuttaa tiiviissä yhteistyössä komitean kanssa tutkimuksia ja laatia erityisiä kertomuksia, jotka katsotaan tarpeellisiksi 1 artiklan 1 kohdan nojalla, ja toimittaa tällaiset tutkimukset ja kertomukset Euroopan parlamentille, neuvostolle ja komissiolle.

            4.   Pääjohtaja toimittaa vuosittain Euroopan parlamentille, neuvostolle ja komissiolle hankintakeskuksen edellisen vuoden toimintaa koskevan kertomuksen sekä, saatuaan komitean lausunnon, seuraavan vuoden työohjelman.
      4 artikla
      Pääjohtaja ja henkilöstö
      1.   Hankintakeskuksen pääjohtaja ja henkilöstön jäsenet ovat tai heistä tulee Euroopan yhteisöjen virkamiehiä, joihin sovelletaan neuvoston asetuksessa (ETY, Euratom, EHTY) N:o 259/68 (1) säädettyjä Euroopan yhteisöjen virkamiehiin sovellettavia henkilöstösääntöjä ja näiden yhteisöjen muuta henkilöstöä koskevia palvelussuhteen ehtoja sekä Euroopan yhteisöjen toimielinten mainittujen henkilöstösääntöjen soveltamiseksi yhteisesti laatimia soveltamissääntöjä. Komissio nimittää virkamiehet ja maksaa heidän palkkansa.
      2.   Hankintakeskuksen pääjohtajasta ja henkilöstöstä on tehtävä perustamissopimuksen 194 artiklan mukaisesti luotettavuusselvitys siltä osin kuin he saavat haltuunsa tai tietoonsa salassa pidettäviä seikkoja, tietoja, tietämystä, asiakirjoja tai esineitä.
      5 artikla
      Komission suorittama valvonta
      1.   Komissio valvoo hankintakeskusta ja voi antaa sille ohjeita. Sillä on myös veto-oikeus hankintakeskuksen päätöksiin.
      2.   Veto-oikeus raukeaa kymmenen työpäivän kuluttua hankintakeskuksen päätöksestä, jollei komissio tai sen edustaja jätä tänä aikana varaumaa. Komissio tai sen edustaja voivat luopua oikeudesta tällaisen varauman tekoon ennen mainitun määräajan päättymistä.
      3.   Jos komissio tai sen edustaja tekee varauman 2 kohdassa tarkoitetussa määräajassa, komissio määrittelee lopullisen kantansa enintään kymmenen työpäivän kuluttua päivästä, jona varauma tehtiin.
      4.   Tämän artiklan säännökset eivät vaikuta perustamissopimuksen 53 artiklan soveltamiseen.
      5.   Asianomainen osapuoli voi jättää komission käsiteltäväksi perustamissopimuksen 53 artiklassa tarkoitetun hankintakeskuksen toimen tai toimen toteuttamatta jättämisen 15 työpäivän kuluessa asiaa koskevan ilmoituksen vastaanottamisesta tai, jos ilmoitusta ei ole tehty, 15 työpäivän kuluessa asian julkaisemisesta. Jos asiaa ei ole ilmoitettu eikä julkaistu, määräaika lasketaan siitä päivästä, jolloin asianomainen osapuoli saa tiedon toimesta.
      2   LUKU
      VARAINHOITOA KOSKEVAT SÄÄNNÖKSET
      6 artikla
      Varainhoitoa koskevat järjestelyt
      1.   Hankintakeskuksella on varainhoitoa koskeva itsemääräämisoikeus. Se toimii kaupallisten sääntöjen mukaisesti hankintakeskuksen toimivaltaan kuuluvalla alalla.
      2.   Hankintakeskuksella on pysyvä oikeus siirtää euromääräisiä varojaan muun valuutan määräisiksi voidakseen suorittaa varainhoitoa koskevia tai kaupallisia toimia, jotka ovat perustamissopimuksessa määriteltyjen päämäärien ja tämän perussäännön mukaisia.
      Jos hankintakeskuksella on rahaa tai rahaksi muunnettavia varoja valuuttoina, joita se tarvitsee, sen on mahdollisuuksien mukaan vältettävä tällaisia siirtoja.
      Hankintakeskus voi suorittaa varainhoitoa koskevia toimia tavoitteidensa täyttämiseksi käyttäen sellaisia varoja, joita se ei tarvitse välittömästi velvollisuuksien täyttämiseen.
      3.   Hankintakeskuksella on valtuudet ottaa Euroopan atomienergiayhteisön puolesta ja neuvoston määräämissä rajoissa lainoja, jotka on osoitettava sen tehtävien suorittamiseen.
      4.   Euroopan atomienergiayhteisö takaa velvoitteet, joihin hankintakeskus sitoutuu tämän perussäännön nojalla.
      7 artikla
      Tulot ja menot
      1.   Hankintakeskuksen kaikista tuloista ja menoista laaditaan kutakin varainhoitovuotta varten arvio, jonka perusteella tulot ja menot otetaan sen talousarvioon. Varainhoitovuosi on kalenterivuosi.
      2.   Talousarvion tulojen ja menojen on oltava tasapainossa.
      3.   Hankintakeskuksen tulot koostuvat yhteisön rahoitusosuudesta, pankkikoroista sekä sen pääoman ja pankki-investointien tuotoista ja tarvittaessa perustamissopimuksen 54 artiklassa tarkoitetuista maksuista sekä lainoista.
      4.   Hankintakeskuksen menot käsittävät henkilökunnan ja komitean hallintokustannukset sekä kolmansien osapuolien kanssa tehdyistä sopimuksista johtuvat menot.
      5.   Pääjohtaja laatii vuosittain arvion hankintakeskuksen tuloista ja menoista seuraavalle varainhoitovuodelle. Tämä ennakkoarvio, johon sisältyy henkilöstötaulukkoa koskeva ehdotus, on, sen jälkeen kun komitealta on saatu lausunto, toimitettava komissiolle 31 päivään maaliskuuta mennessä.
      6.   Komissio sisällyttää ennakkoarvion perusteella Euroopan unionin alustavaan talousarvioesitykseen arviot, joiden se katsoo olevan henkilöstötaulukon ja yleisestä talousarviosta suoritettavan avustuksen määrän osalta välttämättömiä.
      7.   Budjettivallan käyttäjä hyväksyy talousarviomenettelyssä hankintakeskuksen avustusta koskevat määrärahat ja vahvistaa hankintakeskuksen henkilöstötaulukon, joka on komission henkilöstötaulukossa erillisenä.
      8.   Komissio vahvistaa talousarvion. Siitä tulee lopullinen, kun Euroopan unionin yleinen talousarvio on lopullisesti hyväksytty. Sitä mukautetaan tarvittaessa. Hankintakeskuksen talousarvio julkistetaan sen internetsivustolla.
      9.   Kaikista henkilöstötaulukon ja talousarvion muutoksista laaditaan lisätalousarvio, joka vahvistetaan samassa menettelyssä kuin alkuperäinen talousarvio. Henkilöstötaulukon muutokset alistetaan budjettivallan käyttäjän hyväksyttäväksi. Lisätalousarviot toimitetaan tiedoksi Euroopan parlamentille ja neuvostolle.
      8 artikla
      Talousarvion toteuttaminen, varainhoidon valvonta ja varainhoitosäännöt
      1.   Pääjohtaja toteuttaa hankintakeskuksen talousarvion.
      2.   Hankintakeskuksen tilinpitäjä toimittaa keskuksen alustavan tilinpäätöksen kunkin varainhoitovuoden jälkeen

                  a)

                  1 päivään maaliskuuta mennessä komission tilipitäjälle konsolidointia varten; ja

                  b)

                  kunkin varainhoitovuoden jälkeen 31 päivään maaliskuuta mennessä tilintarkastustuomioistuimelle.

            3.   Saatuaan tilintarkastustuomioistuimen huomautukset hankintakeskuksen alustavasta tilinpäätöksestä pääjohtaja laatii hankintakeskuksen lopullisen tilinpäätöksen omalla vastuullaan ja toimittaa sen komitealle lausuntoa varten.
      4.   Komitea antaa lausunnon hankintakeskuksen lopullisesta tilinpäätöksestä.
      5.   Pääjohtaja toimittaa lopullisen tilinpäätöksen ja komitean lausunnon Euroopan parlamentille, neuvostolle, komissiolle ja tilintarkastustuomioistuimelle varainhoitovuoden päättymistä seuraavan heinäkuun 1 päivään mennessä.
      6.   Lopullinen tilinpäätös julkistetaan hankintakeskuksen internetsivustolla.
      7.   Pääjohtaja toimittaa tilintarkastustuomioistuimelle vastauksen tämän huomautuksiin 30 päivään syyskuuta mennessä.
      8.   Pääjohtaja antaa Euroopan parlamentille tämän pyynnöstä kaikki kyseistä varainhoitovuotta koskevan vastuuvapauden myöntämistä koskevan menettelyn moitteetonta toteuttamista varten tarvittavat tiedot.
      9.   Ennen vuoden N + 2 huhtikuun 30 päivää Euroopan parlamentti myöntää neuvoston määräenemmistöllä antamasta suosituksesta pääjohtajalle vastuuvapauden varainhoitovuoden N talousarvion toteuttamisesta.
      10.   Hankintakeskukseen sovellettava erityinen varainhoitoasetus annetaan tarvittaessa perustamissopimuksen 183 artiklan mukaisesti.
      9 artikla
      Pääoma
      1.   Hankintakeskuksen pääoma on 5 824 000 euroa.
      2.   Pääoma jakautuu seuraavasti:

                  Belgia

                  EUR

                  192 000

                  Bulgaria

                  EUR

                  96 000

                  Tšekki

                  EUR

                  192 000

                  Tanska

                  EUR

                  96 000

                  Saksa

                  EUR

                  672 000

                  Viro

                  EUR

                  32 000

                  Irlanti

                  EUR

                  32 000

                  Kreikka

                  EUR

                  192 000

                  Espanja

                  EUR

                  416 000

                  Ranska

                  EUR

                  672 000

                  Italia

                  EUR

                  672 000

                  Kypros

                  EUR

                  32 000

                  Latvia

                  EUR

                  32 000

                  Liettua

                  EUR

                  32 000

                  Luxemburg

                  EUR

                  —

                  Unkari

                  EUR

                  192 000

                  Malta

                  EUR

                  —

                  Alankomaat

                  EUR

                  192 000

                  Itävalta

                  EUR

                  96 000

                  Puola

                  EUR

                  416 000

                  Portugali

                  EUR

                  192 000

                  Romania

                  EUR

                  288 000

                  Slovenia

                  EUR

                  32 000

                  Slovakia

                  EUR

                  96 000

                  Suomi

                  EUR

                  96 000

                  Ruotsi

                  EUR

                  192 000

                  Yhdistynyt kuningaskunta

                  EUR

                  672 000

            3.   Pääomasta on maksettava 10 prosenttia, kun jäsenvaltio liittyy yhteisöön. Neuvosto voi määräenemmistöllä komission ehdotuksesta tekemällään päätöksellä pyytää lisämaksuerien suorittamista. Pyydetty lisämaksuerä on maksettava hankintakeskukselle kolmenkymmenen päivän kuluessa asiaa koskevasta päätöksestä.
      4.   Osallistuminen pääomaan ei anna oikeutta osinkoon eikä korkoon. Siihen liittyy oikeus pääoman maksettujen erien nimellismäärien takaisinmaksuun vain siinä tapauksessa, että hankintakeskus lakkautetaan.
      5.   Maksut suoritetaan euroina.
      10 artikla
      Maksut
      Hankintakeskus voi perustamissopimuksen 54 artiklan määräysten mukaisesti periä maksua liiketoimista, joihin hankintakeskus osallistuu käyttäessään optio-oikeuttaan tai yksinoikeuttaan tehdä hankintasopimuksia. Näiden maksujen tuotto käytetään yksinomaan hankintakeskuksen toimintamenojen kattamiseen.
      Maksua koskevat yksityiskohtaiset säännökset annetaan täytäntöönpanopäätöksellä. Komissio vahvistaa neuvostoa kuultuaan pääjohtajan ehdotuksesta, jonka tämä tekee hankittuaan ennalta komitean lausunnon, maksun suuruuden sekä maksun määräämisperusteita ja maksun perimistä koskevat menettelyt.
      3   LUKU
      NEUVOA-ANTAVA KOMITEA
      11 artikla
      Komitean kokoonpano
      1.   Komitea muodostuu jäsenvaltioiden jäsenistä alla olevan taulukon mukaisesti. Jäsenvaltio voi kuitenkin päättää olla osallistumatta komiteaan. Jos jäsen eroaa tehtävistään tai on kykenemätön hoitamaan niitä, hänen tilalleen on jäljellä olevaksi toimikaudeksi nimettävä uusi jäsen.

                  Belgia

                  2 jäsentä

                  Bulgaria

                  2 jäsentä

                  Tšekki

                  2 jäsentä

                  Tanska

                  1 jäsen

                  Saksa

                  4 jäsentä

                  Viro

                  1 jäsen

                  Irlanti

                  1 jäsen

                  Kreikka

                  2 jäsentä

                  Espanja

                  3 jäsentä

                  Ranska

                  4 jäsentä

                  Italia

                  4 jäsentä

                  Kypros

                  1 jäsen

                  Latvia

                  1 jäsen

                  Liettua

                  2 jäsentä

                  Luxemburg

                  —

                  Unkari

                  2 jäsentä

                  Malta

                  —

                  Alankomaat

                  2 jäsentä

                  Itävalta

                  2 jäsentä

                  Puola

                  3 jäsentä

                  Portugali

                  2 jäsentä

                  Romania

                  3 jäsentä

                  Slovenia

                  2 jäsentä

                  Slovakia

                  2 jäsentä

                  Suomi

                  2 jäsentä

                  Ruotsi

                  2 jäsentä

                  Yhdistynyt kuningaskunta

                  4 jäsentä.

            2.   Neuvoa-antavan komitean kokoonpanossa olisi jäsenvaltioiden hankintakeskuksen pääomaan osallistumisen lisäksi otettava huomioon jäsenvaltioiden asiaankuuluva kokemus, asiantuntemus ja/tai toimet esimerkiksi ydinpolttoainekiertoon tai ydinvoimantuotantoon liittyvien ydinmateriaalien ja palvelujen kaupan alalla.
      3.   Jäsenvaltiot nimeävät edustajansa komitean jäseniksi heidän ydinpolttoainekiertoon tai ydinvoimantuotantoon liittyvien ydinmateriaalien ja palvelujen kauppaan tai ydinalan kauppaa koskeviin sääntelykysymyksiin liittyvän kokemuksensa ja asiantuntemuksensa perusteella. Jäsenten toimikausi on kolme vuotta. Sama henkilö voidaan nimittää uudelleen.
      12 artikla
      Komitean puheenjohtaja
      1.   Komitea nimeää komitean jäsenistä puheenjohtajan ja kaksi varapuheenjohtajaa. Näiden toimihenkilöiden, jotka muodostavat työvaliokunnan, on edustettava komitean kokemusta ja toimialan eri osapuolia, sekä tuottajia että käyttäjiä. Virkaiältään vanhempi kahdesta varapuheenjohtajasta toimii puheenjohtajana, jos tämä ei kykene hoitamaan tehtäviään.
      2.   Puheenjohtajan ja varapuheenjohtajien toimikausi on kolme vuotta. Heidät voidaan nimetä uudeksi toimikaudeksi kerran, ja puheenjohtaja olisi nimettävä vuorottain komitean jäsenistä, jotka edustavat erilaista kokemusta toimialasta ja hallinnosta. Puheenjohtajan tai varapuheenjohtajien tehtävä lakkaa ilman eri toimenpiteitä, jos hänen toimikautensa komitean jäsenenä lakkaa eikä sitä uusita.
      13 artikla
      Komitean tehtävät
      1.   Komitea avustaa hankintakeskusta sen tehtävien hoidossa antamalla lausuntoja ja toimittamalla analyyseja ja tietoja. Avustamiseen sisältyy myös sellaisten raporttien, tutkimusten ja analyysien laatiminen, jotka on mahdollisesti laadittava 1 artiklan 1 kohdan nojalla pääjohtajan vastuulla 3 artiklan 3 kohdassa tarkoitetulla tavalla. Se toimii yhdyssiteenä hankintakeskuksen ja ydinvoima-alan tuottajien ja käyttäjien välillä.
      2.   Komiteaa voidaan kuulla kaikissa hankintakeskuksen toimivaltaan kuuluvissa asioissa suullisesti kokouksissa tai kirjallisesti kokousten väliaikana. Komitea voi myös antaa lausuntoja kaikissa edellä tarkoitetuissa asioissa, jos vähintään yksi kolmasosa jäsenistä on tehnyt sitä koskevan aloitteen.
      3.   Komiteaa on kuultava ja se on kutsuttava koolle ennen kuin pääjohtaja tekee seuraavia asioita koskevia päätöksiä:

                  a)

                  kysynnän ja tarjonnan kohtaamisesta annettavat säännöt (perustamissopimuksen 60 artiklan kuudes kohta);

                  b)

                  hankintakeskuksen pääoma; sen korottaminen tai alentaminen tai pääoman merkitseminen (perustamissopimuksen 54 artiklan neljäs kohta);

                  c)

                  edellä 6 artiklassa tarkoitetut lainat;

                  d)

                  hankintakeskuksen toiminnasta aiheutuvien menojen kattamiseksi tarkoitetun liiketoimista perittävän maksun soveltaminen (perustamissopimuksen 54 artiklan viides kohta);

                  e)

                  ehdot, joiden mukaisesti hankintakeskus voi koota ja purkaa kaupallisia varastoja (perustamissopimuksen 72 artiklan ensimmäinen kohta);

                  f)

                  edellä 8 artiklassa tarkoitetut rahoituskysymykset, mukaan lukien hankintakeskuksen varainhoitoasetus ja hankintakeskuksen erillisen laskelman laatiminen perustamissopimuksen 171 artiklan 2 kohdan nojalla;

                  g)

                  vuosikertomus, mukaan lukien markkina-analyysi ja työohjelma seuraavalle vuodelle;

                  h)

                  perusteet perustamissopimuksen 68 artiklassa kiellettyjen menettelyjen vahvistamiseksi;

                  i)

                  hankintakeskuksen lakkauttaminen.

            4.   Pääjohtaja voi tarvittaessa asettaa komitealle määräajan lausunnon antamista varten. Määräajan on oltava vähintään kuukausi komitean jäsenille tätä varten osoitetun tiedoksiannon toimittamisesta.
      5.   Jos komitean lausuntoa ei saada määräajassa, pääjohtaja voi päättää asiasta.
      6.   Päätökset asioissa, jotka kuuluvat pääjohtajan toimivaltaan ja joita tarkoitetaan tässä artiklassa, saadaan tehdä aikaisintaan kymmenen päivän kuluttua komitean lausunnon antamisesta, jos päätökset poikkeavat lausunnosta.
      7.   Komitea vahvistaa työjärjestyksensä sellaisten asioiden käsittelyä varten, joista ei määrätä tässä perussäännössä.
      14 artikla
      Komitean kokoukset
      1.   Komitea kutsutaan koolle

                  a)

                  kun työvaliokunta katsoo sen tarpeelliseksi ja tavallisesti kaksi kertaa vuodessa;

                  b)

                  pääjohtajan pyynnöstä, erityisesti aina silloin, kun komiteaa on 13 artiklan 3 kohdan nojalla kuultava; ja

                  c)

                  kirjallisesta pyynnöstä, jonka vähintään yksi kolmasosa komitean jäsenistä on tehnyt ja jossa yksilöidään kokouksen asialistalle otettavat kohdat.
                  Hankintakeskus laatii esityslistan yhteistyössä puheenjohtajan kanssa komitean hyväksyttäväksi.
                  Hankintakeskus lähettää esityslistaan liittyvät asiakirjat kaikille komitean jäsenille vähintään 15 työpäivää ennen kokouspäivää.

            2.   Komitean kokoukset ovat päätösvaltaisia, kun niissä on läsnä sen jäsenten yksinkertainen enemmistö. Lausunnot voidaan antaa niiden jäsenten enemmistöllä, jotka ovat henkilökohtaisesti tai edustettuina läsnä.
      3.   Komitean kullakin jäsenellä on yksi ääni. Jos jäsen ei voi olla läsnä, hän voi valtuuttaa kirjallisesti toisen jäsenen äänestämään puolestaan.
      4.   Pääjohtaja tai häntä edustava henkilö osallistuu komitean kokouksiin ilman äänioikeutta. Muut henkilöt, jotka eivät kuulu hankintakeskuksen henkilöstöön, voivat osallistua kokoukseen ainoastaan kaikkien läsnä olevien jäsenten hyväksyessä sen ja edellyttäen, että noudatetaan 5 kohdan mukaista velvollisuutta.
      5.   Perustamissopimuksen 194 artiklassa määrätty salassapitovelvollisuus koskee komitean jäseniä siltä osin kuin he komitean jäsenen ominaisuudessa hankkivat tai saavat tietoja salassa pidettävistä seikoista, tiedoista, tietämyksestä tai asiakirjoista.
      6.   Pääjohtaja antaa komitean käyttöön asianmukaisen sihteeristön, jonka nimittäminen edellyttää komission hyväksymistä. Sihteeristö laatii komitean, mahdollisten alakomiteoiden ja työvaliokunnan kokousten pöytäkirjat. Hankintakeskus vastaa komitean toimintakustannuksista.
      7.   Hankintakeskus korvaa yhden komitean jäsenen matkakulut kunkin jäsenvaltion osalta.

         (1)  EYVL L 56, 4.3.1968, s. 1. Asetus sellaisena kuin se on viimeksi muutettuna asetuksella (EY, Euratom) N:o 1558/2007 (EUVL L 340, 22.12.2007, s. 1).


title: 2014/696/EU: Euroopan parlamentin ja neuvoston päätös, annettu 25 päivänä syyskuuta 2014 , Euroopan globalisaatiorahaston varojen käyttöönotosta talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen 13 kohdan mukaisesti (hakemus EGF/2012/010 RO/Mechel, Romania)

text:
               8.10.2014

               FI

               Euroopan unionin virallinen lehti

               L 292/12

         EUROOPAN PARLAMENTIN JA NEUVOSTON PÄÄTÖS,
   annettu 25 päivänä syyskuuta 2014,
   Euroopan globalisaatiorahaston varojen käyttöönotosta talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen 13 kohdan mukaisesti (hakemus EGF/2012/010 RO/Mechel, Romania)

      (2014/696/EU)

   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen,
   ottavat huomioon Euroopan globalisaatiorahaston perustamisesta 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1927/2006 (1) ja erityisesti sen 12 artiklan 3 kohdan,
   ottavat huomioon Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1309/2013 (2) ja erityisesti sen 23 artiklan toisen kohdan,
   ottavat huomioon vuosia 2014–2020 koskevan monivuotisen rahoituskehyksen vahvistamisesta 2 päivänä joulukuuta 2013 annetun neuvoston asetuksen (EU, Euratom) N:o 1311/2013 (3) ja erityisesti sen 12 artiklan,
   ottaa huomioon 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta (4) ja erityisesti sen 13 kohdan,
   ottavat huomioon Euroopan komission ehdotuksen,
   sekä katsovat seuraavaa:

               (1)

               Euroopan globalisaatiorahasto, jäljempänä ’EGR’, on perustettu lisätuen tarjoamiseksi globalisaatiosta johtuvien maailmankaupan huomattavien rakenteellisten muutosten vuoksi työttömiksi jääneille työntekijöille ja heidän auttamisekseen työmarkkinoille uudelleen integroitumisessa.

               (2)

               EGR ei saa ylittää 150 miljoonan euron vuotuista enimmäismäärää (vuoden 2011 hintoina), kuten asetuksen (EU, Euratom) N:o 1311/2013 12 artiklassa säädetään.

               (3)

               Romania toimitti 21 päivänä joulukuuta 2012 hakemuksen EGR:n varojen ottamiseksi käyttöön yrityksen SC Mechel Campia Turzii SA ja yhden sen jatkojalostajan toteuttamien työntekijävähennysten vuoksi ja täydensi hakemusta lisätiedoilla 4 päivään maaliskuuta 2014 asti. Hakemus on asetuksen (EY) N:o 1927/2006 10 artiklassa säädettyjen rahoitustuen vahvistamista koskevien vaatimusten mukainen. Näin ollen komissio ehdottaa, että varoja otetaan käyttöön 3 571 150 euroa.

               (4)

               EGR:stä olisi sen vuoksi otettava käyttöön varoja rahoitustuen antamiseksi Romanian hakemuksen perusteella,

         OVAT HYVÄKSYNEET TÄMÄN PÄÄTÖKSEN:
   1 artikla
   Euroopan globalisaatiorahastosta otetaan käyttöön 3 571 150 euroa maksusitoumusmäärärahoina ja maksumäärärahoina osana varainhoitovuotta 2014 koskevaa Euroopan unionin yleistä talousarviota.
   2 artikla
   Tämä päätös julkaistaan Euroopan unionin virallisessa lehdessä.

      Tehty Brysselissä 25 päivänä syyskuuta 2014.

            Euroopan parlamentin puolesta

            Puhemies

         M. SCHULZ

            Neuvoston puolesta

            Puheenjohtaja

         S. GOZI

      (1)  EUVL L 406, 30.12.2006, s. 1.

      (2)  EUVL L 347, 20.12.2013, s. 855.

      (3)  EUVL L 347, 20.12.2013, s. 884.

      (4)  EUVL C 373, 20.12.2013, s. 1.


title: 2008/893/EY: Euroopan keskuspankin päätös, tehty 17 päivänä marraskuuta 2008 , eurojärjestelmän yhteishankintoja koskevista järjestelyistä (EKP/2008/17)

text:
               29.11.2008

               FI

               Euroopan unionin virallinen lehti

               L 319/76

      EUROOPAN KESKUSPANKIN PÄÄTÖS,
   tehty 17 päivänä marraskuuta 2008,
   eurojärjestelmän yhteishankintoja koskevista järjestelyistä
   (EKP/2008/17)
   (2008/893/EY)
   EUROOPAN KESKUSPANKIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 105 ja 106 artiklan,
   ottaa huomioon Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) ja erityisesti sen 12.1 artiklan yhdessä 3.1 artiklan kanssa sekä sen 5, 16 ja 24 artiklan,
   sekä katsoo seuraavaa:

               (1)

               EKPJ:n perussäännön 12.1 artiklan mukaan EKP:n neuvosto antaa suuntaviivat ja tekee tarvittavat päätökset eurojärjestelmälle uskottujen tehtävien suorittamiseksi. EKP:n neuvostolla on vastaavasti toimivalta päättää eurojärjestelmän tehtävien suorittamisen kannalta tarpeellisen avustavan toiminnan järjestämisestä, kuten tavaroiden ja palvelujen hankinnasta.

               (2)

               Euroopan yhteisön hankintalainsäädäntö sallii sen, että useat hankintaviranomaiset hankkivat tavaroita ja palveluja yhteisesti. Tämä periaate on otettu huomioon julkisia rakennusurakoita ja julkisia tavara- ja palveluhankintoja koskevien sopimusten tekomenettelyjen yhteensovittamisesta 31 päivänä maaliskuuta 2004 annetun Euroopan parlamentin ja neuvoston direktiivin 2004/18/EY (1) johdanto-osan 15 kappaleessa sekä 11 artiklassa, jotka koskevat keskitettyjen hankintamenetelmien käyttöä.

               (3)

               Eurojärjestelmä pyrkii toimimaan kustannustehokkuuden ja vaikuttavuuden periaatteiden mukaisesti ja saamaan rahalle parhaan mahdollisen vastineen tavaroiden ja palvelujen hankinnan yhteydessä. EKP:n neuvosto katsoo, että synergia- ja mittakaavaetuja hyödyntävällä tavaroiden ja palvelujen yhteishankinnalla voidaan edistää näiden tavoitteiden saavuttamista.

               (4)

               Vahvistamalla eurojärjestelmän yhteishankintoja koskevat järjestelyt Euroopan keskuspankki (EKP) pyrkii lisäämään EKP:n ja euron käyttöön ottaneiden jäsenvaltioiden kansallisten keskuspankkien osallistumista näihin yhteisiin hankintoihin.

               (5)

               EKP:n neuvosto on perustanut eurojärjestelmän hankintatoimiston (Eurosystem Procurement Coordination Office, EPCO) yhteishankintojen koordinointia varten. EKP:n neuvosto on valinnut Banque centrale du Luxemburgin EPCO:n sijaintipaikaksi 1. tammikuuta 2008 ja 31. joulukuuta 2012 väliseksi ajanjaksoksi.

               (6)

               Tämä päätös ei vaikuta keskuspankkien mahdollisuuteen pyytää EPCO:lta tukea sellaisten tavara- ja palveluhankintojen yhteydessä, jotka eivät kuulu tämän päätöksen soveltamisalaan.

               (7)

               EPCO:n toimintaan ja yhteisiin hankintamenettelyihin osallistuminen voi olla hyödyllistä myös niiden jäsenvaltioiden kansallisille keskuspankeille, jotka eivät vielä ole ottaneet euroa käyttöön, jolloin sovelletaan samoja ehtoja kuin keskuspankkeihin,

         ON PÄÄTTÄNYT SEURAAVAA:
   1 artikla
   Määritelmät
   Tässä päätöksessä

               a)

               ’eurojärjestelmällä’ tarkoitetaan EKP:tä ja euron käyttöön ottaneiden jäsenvaltioiden kansallisia keskuspankkeja;

               b)

               ’eurojärjestelmän tehtävillä’ tarkoitetaan tehtäviä, jotka eurojärjestelmälle on uskottu perustamissopimuksen ja EKPJ:n perussäännön mukaisesti;

               c)

               ’keskuspankilla’ tarkoitetaan EKP:tä tai euron käyttöön ottaneen jäsenvaltion kansallista keskuspankkia;

               d)

               ’johtavalla keskuspankilla’ tarkoitetaan keskuspankkia, joka on vastuussa yhteisen hankintamenettelyn toteutuksesta;

               e)

               ’sijaintikeskuspankilla’ tarkoitetaan keskuspankkia, jonka EKP:n neuvosto on valinnut EPCO:n sijaintipaikaksi;

               f)

               ’EPCO:n ohjauskomitealla’ tarkoitetaan EKP:n neuvoston nimittämää ohjauskomiteaa, jonka tehtävänä on johtaa EPCO:n toimintaa. EPCO:n ohjauskomiteaan kuuluu kustakin keskuspankista yksi jäsen, joka valitaan ylempien virkamiesten joukosta ja jolla on kokemusta ja asiantuntemusta oman laitoksensa organisatorisista ja strategisista kysymyksistä, sekä hankinta-asiantuntijoita. EPCO:n ohjauskomitea raportoi toiminnastaan EKP:n neuvostolle johtokunnan välityksellä. EKP huolehtii EPCO:n ohjauskomitean puheenjohtajuudesta ja sihteeripalveluista;

               g)

               ’yhteisellä hankintamenettelyllä’ tarkoitetaan menettelyä, jossa tavaroiden ja palvelujen hankinta tapahtuu yhteisesti ja jonka toteuttaa johtava keskuspankki yhteishankintamenettelyyn osallistuvien keskuspankkien hyväksi.

         2 artikla
   Soveltamisala
   1.   Tätä päätöstä sovelletaan keskuspankkien yhteishankintoihin niiden tavaroiden ja palvelujen osalta, jotka ovat tarpeen eurojärjestelmän tehtävien suorittamiseksi.
   2.   Keskuspankkien osallistuminen EPCO:n toimintaan ja yhteishankintamenettelyihin on vapaaehtoista.
   3.   Tämä päätös ei vaikuta euroseteleiden hankinnasta 16 päivänä syyskuuta 2004 annettujen suuntaviivojen EKP/2004/18 (2) soveltamiseen.
   3 artikla
   Eurojärjestelmän hankintatoimisto
   1.   EPCO huolehtii seuraavista tehtävistä:

               a)

               edistää parhaiden hankintakäytäntöjen omaksumista eurojärjestelmässä;

               b)

               kehittää yhteishankintojen kannalta tarpeellisia infrastruktuureja (kuten osaamista, toiminnallisia välineitä, tietojärjestelmiä ja prosesseja);

               c)

               määrittää tämän päätöksen soveltamisalaan tai sen ulkopuolelle kuuluvia mahdollisia yhteishankintatilanteita niiden tarpeiden perusteella, joista kansalliset keskuspankit ilmoittavat EPCO:lle;

               d)

               laatii ja tarpeen mukaan päivittää yhteisiä hankintamenettelyjä varten vuotuisen hankintasuunnitelman, joka perustuu edellä c kohdassa kuvattuun arviointiin;

               e)

               laatii yhteiset vaatimukset yhteistyössä yhteiseen hankintamenettelyyn osallistuvien keskuspankkien kanssa;

               f)

               tukee keskuspankkeja yhteisissä hankintamenettelyissä;

               g)

               tukee keskuspankkeja Euroopan keskuspankkijärjestelmän yhteisiin hankkeisiin liittyvissä hankinnoissa, jos hanketta johtava keskuspankki niin pyytää.

         2.   Sijaintikeskuspankki antaa EPCO:n käyttöön sen tehtävien suorittamisen kannalta tarpeelliset välineet ja henkilöstön jäljempänä 4 kohdassa tarkoitetun, EKP:n neuvoston hyväksymän budjetin mukaisesti.
   3.   EPCO:n ohjauskomiteaa kuultuaan sijaintikeskuspankki voi hyväksyä EPCO:n sisäistä rakennetta ja hallintoa koskevia sääntöjä, mukaan lukien EPCO:n henkilöstön menettelytapaohjeet, joiden tarkoituksena on varmistaa äärimmäinen luotettavuus tehtäviä suoritettaessa.
   4.   Keskuspankit rahoittavat EPCO:n budjettia EKP:n neuvoston hyväksymien sääntöjen mukaisesti. EPCO toimittaa vuotuista budjettia koskevan ehdotuksen EPCO:n ohjauskomitean ja EKP:n johtokunnan välityksellä EKP:n neuvoston hyväksyttäväksi ennen tilikauden alkamista.
   5.   EPCO toimittaa EKP:n neuvostolle toimintaansa koskevan vuotuisen raportin EPCO:n ohjauskomitean ja EKP:n johtokunnan välityksellä.
   6.   EPCO:n toimintaa valvoo sisäisen tarkastuksen komitea EKP:n neuvoston hyväksymien sääntöjen mukaisesti. Tämä ei vaikuta sijaintikeskuspankissa sovellettaviin tai sen hyväksymiin valvontaa ja tilintarkastusta koskeviin sääntöihin.
   7.   EPCO:n ohjauskomitea tekee EPCO:n toiminnan tehokkuutta ja vaikuttavuutta koskevan arvioinnin viisi vuotta EPCO:n perustamisen jälkeen. EKP:n neuvosto päättää tämän arvioinnin perusteella, onko tarpeen toteuttaa valintamenettely uuden sijaintikeskuspankin valitsemiseksi.
   4 artikla
   Yhteiset hankintamenettelyt
   1.   Tätä päätöstä sovellettaessa yhteinen hankintamenettely katsotaan tarpeelliseksi, jos i) voidaan olettaa, että tavaroiden ja palvelujen yhteinen hankintamenettely johtaisi edullisempiin hankintaehtoihin kustannustehokkuuden ja vaikuttavuuden periaatteiden mukaan arvioituna, tai jos ii) keskuspankkien on otettava käyttöön tällaisiin tavaroihin ja/tai palveluihin liittyviä yhdenmukaistettuja vaatimuksia ja standardeja.
   2.   Kun EPCO on määrittänyt mahdollisen yhteishankintatilanteen, se ilmoittaa keskuspankeille mahdollisuudesta osallistua yhteiseen hankintamenettelyyn. Keskuspankit ilmoittavat EPCO:lle hyvissä ajoin aikovatko ne osallistua yhteiseen hankintamenettelyyn, ja mikäli osallistuvat, liiketoimeen liittyvät vaatimukset. Keskuspankki voi vetäytyä yhteisestä hankinnasta ennen hankintailmoituksen julkaisemista.
   3.   EKP:n neuvosto voi päättää EPCO:n laatiman yhteisiä hankintamenettelyjä koskevan vuotuisen hankintasuunnitelman perusteella ja EPCO:n ohjauskomiteaa kuultuaan yhteisten hankintamenettelyjen aloittamisesta ja valita johtavan keskuspankin (tai johtavat keskuspankit) niiden keskuspankkien joukosta, jotka osallistuvat yhteiseen hankintamenettelyyn. EKP:n neuvostolle toimitetaan kaikki vuotuista hankintasuunnitelmaa koskevat päivitykset.
   4.   Johtava keskuspankki toteuttaa yhteisen hankintamenettelyn yhteiseen hankintamenettelyyn osallistuvien keskuspankkien hyväksi ja noudattaen johtavaan keskuspankkiin sovellettavia hankintasääntöjä. Johtava keskuspankki määrittelee hankintailmoituksessa, mitkä keskuspankit osallistuvat yhteiseen hankintamenettelyyn, sekä sopimussuhteiden rakenteen.
   5.   Johtava keskuspankki valmistelee hankintaa koskevat asiakirjat ja arvioi hakemukset ja tarjoukset yhteistyössä EPCO:n ja muiden yhteiseen hankintamenettelyyn osallistuvien keskuspankkien kanssa.
   6.   Johtava keskuspankki toteuttaa yhteisen hankintamenettelyn niillä kielillä, jotka on määritelty vuotuisessa hankintasuunnitelmassa.
   5 artikla
   Niiden jäsenvaltioiden kansallisten keskuspankkien osallistuminen, jotka eivät ole vielä ottaneet euroa käyttöön
   EKP:n neuvosto voi esittää niiden jäsenvaltioiden kansallisille keskuspankeille, jotka eivät vielä ole ottaneet euroa käyttöön, kutsun osallistua EPCO:n toimintaan ja yhteisiin hankintamenettelyihin samoilla ehdoilla, joita sovelletaan keskuspankkeihin.
   6 artikla
   Loppumääräys
   Tämä päätös tulee voimaan 1 päivänä joulukuuta 2008.

      Tehty Frankfurt am Mainissa 17 päivänä marraskuuta 2008.

            EKP:n puheenjohtaja

         Jean-Claude TRICHET

      (1)  EUVL L 134, 30.4.2004, s. 114.

      (2)  EUVL L 320, 21.10.2004, s. 21.


Avis juridique important

|

32003D0522

2003/522/EY: Komission päätös, tehty 6 päivänä marraskuuta 2002, henkilökohtaisten etuuksien hallinto- ja maksutoimiston perustamisesta

Virallinen lehti nro L 183 , 22/07/2003 s. 0030 - 0034

Komission päätös,tehty 6 päivänä marraskuuta 2002,henkilökohtaisten etuuksien hallinto- ja maksutoimiston perustamisesta(2003/522/EY)EUROOPAN YHTEISÖJEN KOMISSIO, jokaottaa huomioon komission työjärjestyksen 20 artiklan(1),sekä katsoo seuraavaa:(1) Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetussa neuvoston asetuksessa (EY, Euratom) N:o 1605/2002(2), jäljempänä varainhoitoasetus, säädetään mahdollisuudesta perustaa uudentyyppisiä hallintotoimistoja.(2) Joulukuussa 1999 tehdyissä toimintojen eriyttämistä koskevissa komission suuntaviivoissa(3) ja hallinnon uudistamista koskevassa valkoisessa kirjassa(4)luodaan perusta uudelle politiikalle, jossa hallinto keskitetään sen olennaisiin toimintoihin ja tehtäviin.(3) Toimintojen eriyttämisen suunnittelu- ja koordinaatioryhmä tarkasteli tiettyjen alojen tilannetta komissiossa ja eri toimielinten välillä, ja ryhmän tämän jälkeen tekemän analyysin tuloksista käyvät ilmi periaatteelliset edut, joita komission toimistojen perustaminen voisi synnyttää, sekä seikat, joihin olisi kiinnitettävä erityistä huomiota, kuten tarpeeseen varmistaa eri toimipaikoissa hoidettavien toimintojen välinen yhdenmukaisuus ja tarpeeseen määrittää toimiston vähimmäiskoko.(4) Valittu toimistotyyppi koostuu hallinnollisista yksiköistä, joiden tarkoituksena on tukea komission muiden yksiköiden toimintaa ja/tai mahdollisesti myös muiden yhteisön toimielinten yksiköiden toimintaa.(5) Henkilökohtaisten etuuksien hallinnosta ja maksamisesta tehdyistä analyyseistä käy ilmi, että hallinnollista tukea koskevien päätösten tekeminen halutaan siirtää yhdelle rakenteelle. Tällainen rakenne on tarkoituksenmukainen erityisesti resurssien tehokkaan ja taloudellisen käytön vuoksi, ja se lisää samalla tarjottavien palvelujen näkyvyyttä, koska tosiasiallinen toimintavastuu keskitetään ja mukautuminen käyttäjien tarpeisiin ja vaatimuksiin helpottuu.(6) Tällainen toimisto on soveltuva väline toimielinten välisen toivottavan kehityksen saavuttamiseksi tällä alalla, ja eräät muut yhteisön toimielimet ovat jo pitäneet sitä suotavana.(7) Koska kyseessä on komission hallintotoimisto, sen olisi toimittava selkeästi jonkin pääosaston alaisuudessa 28 päivänä toukokuuta 2002 annettujen komission suuntaviivojen(5) mukaisesti. Toimiston olisi toimittava henkilöstön ja hallinnon pääosaston alaisuudessa.(8) On tarpeen määrittää toimiston tehtävät ja toiminta.(9) Koko toimielimen henkilöstön etuuksien hallinnon ja maksamisen yhdenmukaisuutta olisi vahvistettava ja samalla säilytettävä Brysselissä, Luxemburgissa ja Isprassa sijaitsevissa toimipaikoissa tarjottavat lähipalvelut.(10) Edellä mainittujen komission antamien suuntaviivojen mukaisesti olisi perustettava johtokunta, jonka pääasiallisena tehtävänä on valvoa kollegion alaisuudessa toimiston toimintaa, määritellä sen tehtävät ja varmistaa toimien moitteeton toteutus. Tämän vuoksi on tarpeen määritellä mainittujen suuntaviivojen mukaisesti johtokunnan tarkka kokoonpano, sen tehtävät ja sisäinen organisaatio.(11) Toimiston henkilöstön nimittämisessä sovellettavat yksityiskohtaiset säännöt on määriteltävä sekä varmistettava, että toimistoon sovellettavat säännöt ja käytänteet ovat samat kuin komissiossa.(12) Komission olisi määritettävä toimiston osalta valtuudet, jotka myönnetään henkilöstösäännöissä nimittävälle viranomaiselle ja Euroopan yhteisöjen muuhun henkilöstöön sovellettavissa palvelussuhteen ehdoissa viranomaiselle, jolla on toimivalta tehdä työsopimuksia.(13) Eräät toimiston johtajan vastuuta koskevat periaatteet olisi määriteltävä toimiston henkilöstön ja sen toimintojen osalta.(14) Toimiston johtajan on esitettävä johtokunnalle tavoitteensa sekä niistä johtuvat määräaikaiskertomukset ja vuosittainen hallintokertomus.(15) Rahoitustekijöiden vuoksi on uuden varainhoitoasetuksen toisen osan V osastoa sovellettava toimistoon noudattaen yleistä periaatetta, jonka mukaan valtuutettu tulojen ja menojen hyväksyjä käy määrärahahakemuksia koskevat neuvottelut budjettipääosaston kanssa, samoin kuin varmistuttava toimiston soveltamista kirjanpitosäännöistä ja -menetelmistä.(16) Pääosaston, jonka alaisuudessa toimisto toimii, olisi avustettava johtokuntaa, vastattava toimistojen välisestä säännöllisestä yhteydenpidosta ja varmistettava eri toimistojen toiminnan yhdenmukaisuus. Tämä rooli on erityisen tärkeä, jotta siirtymävaihe sujuisi moitteettomasti.(17) Syyskuun 18 päivänä 2002 tehdyssä komission päätöksessä on oikaisukirjelmä alustavaan esitykseen vuoden 2003 korjaavaksi ja täydentäväksi talousarvioksi, ja näin ollen sillä luodaan talousarviopuitteet toimiston perustamiseksi,ON PÄÄTTÄNYT SEURAAVAA:I LUKU PERUSTAMINEN, TAVOITE, TEHTÄVÄT JA SIJAINTI1 artiklaToimiston perustaminenPerustetaan henkilökohtaisten etuuksien hallinto- ja maksutoimisto, jäljempänä "toimisto".Pääosasto, jonka alaisuudessa toimisto toimii, on henkilöstön ja hallinnon pääosasto, jäljempänä "henkilöstön ja hallinnon PO".Toimisto aloittaa toimintansa 1 päivänä tammikuuta 2003.2 artiklaTavoite1. Toimisto määrittää, laskee ja maksaa 3 artiklassa vahvistetut yhteisön toimielinten palveluksessa olevan henkilöstön ja ulkopuolisen henkilöstön rahalliset etuudet henkilöstösääntöjen ja sen liitteiden sekä yleisten täytäntöönpanosäännösten perusteella.2. Toimisto hoitaa tehtävänsä komissiossa voimassaolevien hallintosääntöjen mukaisesti.3. Komissio antaa joko henkilöstön ja hallinnon PO:n aloitteesta tai toimiston ehdotuksesta ja henkilöstön ja hallinnon PO:n suostumuksella uusia sääntöjä tai tekee tarvittaessa sääntöihin muutoksia.Toimiston johtokunta määrittää yhdessä henkilöstön ja hallinnon PO:n kanssa tämän menettelyn yksityiskohtaiset säännöt.4. Toimisto voi johtokunnan suostumuksella hoitaa tehtäviään perussopimuksilla tai niiden perusteella muodostettujen muiden elinten tai virastojen pyynnöstä ja niiden lukuun.3 artiklaTehtävät1. Toimisto määrittää, laskee ja maksaa seuraavat rahalliset etuudet:a) palkat, lisät ja korvaukset;b) virkamatkakulut;c) asiantuntijoiden kulut;d) sairaus- ja tapaturmavakuutuksen;e) eläkkeet;f) työttömyyskorvaukset;g) muut etuudet, kuten rakentamislainat.2. Toimisto voi tarjota maksullisia lisäpalveluita 7 artiklan 8 kohdassa säädettyä menettelyä noudattaen.4 artiklaSijaintiToimisto sijaitsee Brysselissä.Sekä Luxemburgiin että Ispraan sijoitetaan yksi toimiston yksikkö.II LUKU JOHTOKUNTA5 artiklaValtuutusJohtokunta toimii komission valtuuttamana, ja se on tilintekovelvollinen komissiolle toimivaltansa puitteissa sekä henkilöstöstä ja hallinnosta vastaavan komission jäsenen alaisuudessa.6 artiklaKokoonpano1. Toimiston johtokunnan kokoonpanoon kuuluu:a) komission pääsihteeri;b) henkilöstön ja hallinnon PO:n pääjohtaja;c) budjettipääosaston pääjohtaja;d) käännöspääosaston pääjohtaja;e) yhteisen tutkimuskeskuksen pääjohtaja;f) kaksi henkilöstön edustajaa;g) yksi edustaja muista yhteisön toimielimistä.2. Johtokunnan puheenjohtajana toimii henkilöstön ja hallinnon PO:n pääjohtaja.3. Pääsihteeri ja kukin pääjohtaja voivat nimittää varajäsenen, jonka on oltava palkkaluokan A 1 virkamies asianomaisessa pääosastossa.4. Henkilöstökomitea nimittää kaksi henkilöstön edustajaa. He eivät osallistu päätöksentekoon toimiston hallintoon, organisaatioon ja toimintaan liittyvissä kysymyksissä. Tätä säännöstä sovelletaan sanotun kuitenkaan rajoittamatta sosiaalista vuoropuhelua koskevia menettelyjä.5. Muiden yhteisön toimielinten edustajan nimittää hallintojohtajien kollegio. Tällä edustajalla on äänioikeus ainoastaan kysymyksissä, jotka kuuluvat toimielinten yhdessä hallinnoimiin asioihin.6. Johtokunta voi kutsua asiantuntijoita avustamaan tehtäviensä hoitamisessa.7 artiklaTehtävät1. Johtokunta hyväksyy komissiossa voimassa olevia menettelyjä noudattaen toimiston organisaatiorakenteen toimiston johtajan ehdotuksesta.2. Johtokunta hyväksyy toimiston toimintaa ja organisaatiota koskevat yksityiskohtaiset säännöt toimiston johtajan ehdotuksesta, ja se voi tarvittaessa ehdottaa muutoksia kyseisiin sääntöihin ennen kaikkea varmistaakseen, että henkilöstön ja hallinnon PO:n alaisuudessa toimivien hallintotoimistojen toiminta on yhdenmukaista.3. Johtokunta vahvistaa toimiston johtajan ehdotuksesta toimiston toimintalinjat.4. Johtokunta hyväksyy vuosittain ennen 31 päivää tammikuuta toimiston johtajan työohjelman. Työohjelmaan sisältyy erityisesti rahoituspuitteet, säännöllisten kertomusten perustekijät ja odotettavissa olevat tulokset (toimintatavoitteiden ja suoritusindikaattoreiden perusteella). Johtokunta voi tehdä muutoksia työohjelman yksityiskohtiin.5. Johtokunta antaa etukäteen lausunnon toimiston tulo- ja menotilanteesta ja ilmoittaa mahdollisista muutoksista henkilöstön määrää kuvaavaan taulukkoon.6. Johtokunta laatii ja toimittaa kollegiolle ensimmäisen vuosineljänneksen aikana toimiston johtajan 13 artiklan mukaisesti esittämien kertomusten perusteella lausunnon kaikista toimiston toiminnoista ja sen hallinnosta.7. Johdon ja keskijohdon nimitysmenettelyssä johtokunta toimii 14 artiklan mukaisesti.8. Johtokunta hyväksyy 2 artiklan 4 kohdassa ja 3 artiklan 2 kohdassa säädettyjen maksullisten lisäsuoritteiden lajin sekä edellytykset, joilla ne voidaan myöntää. Tässä yhteydessä johtokunta vahvistaa johtajan ehdotuksesta, minkälaisia suoritteita toimisto voi tarjota toimielimille ja millainen hinta niistä peritään sekä millä tavalla saadut tulot kohdennetaan toimiston talousarvioon.9. Kaikista kysymyksistä, jotka koskevat toimiston toimintaa ja joista ei nimenomaisesti säädetä tässä päätöksessä, päättää johtokunta.8 artiklaSisäinen organisaatioJohtokunta vahvistaa työjärjestyksensä. Työjärjestys koskee erityisesti seuraavia kysymyksiä:a) Kokoukset: niiden tiheys sekä koollekutsumista ja organisaatiota koskevat yksityiskohtaiset säännöt.b) Sihteeristö: sen rooli ja asema organisaatiokaaviossa.c) Asiakirjojen toimittamista koskevat yksityiskohtaiset säännöt.9 artiklaÄänestysKun johtokunta tekee päätöksen, jokaisella äänioikeutetulla jäsenellä on yksi ääni. Äänten mennessä tasan puheenjohtajan ääni ratkaisee.Kaikki päätökset tehdään ääntenenemmistöllä.III LUKU TOIMISTON JOHTAJA10 artiklaNimittäminen1. Toimistoa johtaa palkkaluokkaan A 1 tai A 2 kuuluva johtaja, jonka komissio nimittää 14 artiklan 1 kohdan mukaisesti saatuaan myönteisen lausunnon neuvoa-antavalta nimityskomitealta.2. Toimiston johtaja nimitetään kolmen vuoden jaksoksi, jota voidaan pidentää enintään kahdella vuodella.3. Kollegio voi päättää johtokunnan lausunnon saatuaan keskeyttää johtajan toimikauden ja nimetä väliaikaisen johtajan.11 artiklaValtuudetToimiston johtaja toimii toimiston nimittävänä viranomaisena sekä viranomaisena, jolla on toimivalta tehdä työsopimuksia komission voimassaolevien sääntöjen mukaisesti ja komission antamien valtuuksien rajoissa.12 artiklaTehtävät1. Toimiston johtaja esittää johtokunnalle ennen kunkin vuoden joulukuun 31 päivää seuraavan vuoden työohjelman, jonka sisältö johtokunnan on vahvistettava.2. Toimiston johtaja vastaa toimiston moitteettomasta toiminnasta. Johtaja toimii kollegion määrittämän toimivallan rajoissa ja tämän alaisuudessa. Hän valvoo myös toimiston eri toimipisteiden työn yhdenmukaisuutta ja ennen kaikkea sitä, että toimistossa työskentelevää henkilöstöä kohdellaan kaikin puolin tasapuolisesti ja toimipaikasta riippumatta. Johtaja on tilintekovelvollinen johtokunnalle tehtäviensä hoitamisesta, ja hänen on esitettävä johtokunnalle toimiston moitteetonta toimintaa koskevia ehdotuksia.3. Toimiston johtaja toimittaa ehdotuksensa johtokunnalle 7 artiklan 1, 2, 3 ja 8 kohdan mukaisesti.4. Toimiston johtaja antaa johtokunnalle tiedoksi 14 artiklan 3 kohdan mukaisesti tehdyt nimitykset.13 artiklaKertomuksetToimiston johtaja esittää johtokunnalle:1) toimiston toimintaa koskevia määräaikaiskertomuksia, joiden rakenteen ja esittämistiheyden määrittää johtokunta;2) tarkasteltavaa vuotta seuraavan vuoden ensimmäisen neljänneksen aikana vuosittaisen hallintokertomuksen, jonka rakenteen määrittää johtokunta.IV LUKU TOIMISTON HENKILÖSTÖ14 artiklaJohto ja keskijohto1. Komissio julistaa johtokunnan ehdotuksesta johtajan viran haettavaksi. Johtokunta antaa komissiolle lausunnon neuvoa-antavan nimityskomitean hyväksymistä hakijoista.2. Ennen kuin komissio tekee lopullisen päätöksen, johtokunta antaa lausunnon neuvoa-antavan nimityskomitean hyväksymistä hakijoista komissiossa voimassa olevien ylimmän johdon (palkkaluokka A 2) ja keskijohdon (palkkaluokka A 3) virkoja koskevia menettelyjä noudattaen.3. Toimiston johtaja, joka toimii nimittävänä viranomaisena, antaa tiedot johtokunnalle muista palkkaluokkiin A 4 ja A 5 kuuluvan keskijohdon virkanimityksistä, jotka on tehtävä komissiossa voimassa olevia sääntöjä ja käytänteitä noudattaen.15 artiklaMenettelyt1. Kaikki henkilöstöhallintoon liittyvät menettelyt ja käytänteet toteutetaan samoin edellytyksin kuin komission virkamiesten ja muun henkilöstön osalta.2. Kaikista toimiston avoimista viroista tiedotetaan henkilöstösääntöjen 4 artiklan mukaisesti yhteisöjen toimielinten henkilöstölle heti kun nimittävä viranomainen on päättänyt kyseessä olevan viran täyttämisestä.3. Henkilöstösääntöjen 90 artiklan mukaisesti tämän päätöksen 11 artiklan nojalla toimiston johtajalle myönnettyjen valtuuksien käyttöön liittyvät vaatimukset ja valitukset tehdään henkilöstön ja hallinnon PO:lle. Mahdolliset kanteet näillä aloilla nostetaan komissiota vastaan.V LUKU VARAINHOITOA KOSKEVAT SÄÄNNÖKSET16 artiklaRahoitus1. Sovelletaan varainhoitoasetuksen toisen osan V osastoa.2. Komissio siirtää johtokunnan ehdotuksesta tulojen ja menojen hyväksyjälle kuuluvat valtuudet toimiston johtajalle toimiston tehtäviensä mukaisesti myöntämien määrärahojen osalta ja vahvistaa tämän valtuutuksen rajat ja ehdot.VI LUKU YHTEENSOVITTAMINEN JA TARKISTAMINEN17 artiklaYhteensovittaminen1. Henkilöstön ja hallinnon PO:hon perustetun koordinaatioyksikön tehtävänä on:a) auttaa johtokuntaa sen kokousten valmistelussa ja seurannassa sekä avustaa yksikön puheenjohtajaa toimiston johtajaan pidettävien suhteiden säännöllisessä seurannassa;b) auttaa toimiston johtajaa hänen tehtäviensä hoitamisessa johtajan toimivaltaa ja oikeuksia kunnioittaen ennen kaikkea suhteissa henkilöstön ja hallinnon PO:hon;c) valvoa toimiston toiminnan yhdenmukaisuutta suhteessa muihin pääosaston hallintotoimistoihin ja muuhun komissioon ennen kaikkea toimistojen organisaation ja henkilöstöpolitiikan osalta;d) taata, että henkilöstöpolitiikkaa koskevia voimassa olevia sääntöjä ja käytänteitä sovelletaan toimistossa johdonmukaisesti ja yhdenmukaisesti.2. Koordinaatioyksikkö antaa tehtäviensä mukaisesti johtokunnalle selvityksiä tämän pyynnöstä.18 artiklaTarkistaminenViimeistään kuusi kuukautta sen jälkeen, kun toimiston kolmas täysi toimintavuosi on päättynyt, johtokunnan puheenjohtaja lähettää henkilöstöstä ja hallinnosta vastaavan komission jäsenen valtuuttamana kollegiolle kattavan selvityksen toimiston toiminnasta kyseisenä aikana. Selvityksessä voi olla ehdotuksia tämän päätöksen muuttamiseksi.Tehty Brysselissä 6 päivänä marraskuuta 2002.Komission puolestaNeil KinnockVarapuheenjohtaja(1) EYVL L 308, 8.12.2000, s. 26.(2) EYVL L 248, 16.9.2002, s. 1.(3) SEK(1999) 2051, s. 7.(4) KOM(2000) 200 lopullinen.(5) SEK(2002) 618 lopullinen.


Avis juridique important

|

31997D0825

97/825/EY: Neuvoston päätös, tehty 24 päivänä marraskuuta 1997, yhteistyötä Tonavan suojelussa ja kestävässä käytössä koskevan yleissopimuksen tekemisestä

Virallinen lehti nro L 342 , 12/12/1997 s. 0018 - 0018

NEUVOSTON PÄÄTÖS,tehty 24 päivänä marraskuuta 1997,yhteistyötä Tonavan suojelussa ja kestävässä käytössä koskevan yleissopimuksen tekemisestä (97/825/EY)EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 130 s artiklan 1 kohdan yhdessä 228 artiklan 2 kohdan ensimmäisen virkkeen ja 3 kohdan ensimmäisen alakohdan kanssa,ottaa huomioon komission ehdotuksen (1),ottaa huomioon Euroopan parlamentin lausunnon (2),ottaa huomioon talous- ja sosiaalikomitean lausunnon (3),sekä katsoo, ettäkomissio on osallistunut yhteisön puolesta tilapäisessä työryhmässä käytyihin neuvotteluihin yhteistyötä Tonavan suojelussa ja kestävässä käytössä koskevan yleissopimuksen valmistelemiseksi,tämä yleissopimus allekirjoitettiin yhteisön puolesta Sofiassa (Bulgaria) 29 päivänä kesäkuuta 1994,tämän yleissopimuksen tarkoituksena on vahvistaa kehys meriympäristön suojelemiseksi toteutettaville kahden- tai monenvälisille yhteistyöhankkeille Tonavan saastumisen ehkäisemiseksi ja hillitsemiseksi ja joen varrella olevien maiden vesivarojen kestävän käytön varmistamiseksi,yhteisö on toteuttanut toimenpiteitä yleissopimuksen kattamalla alalla ja sen kuuluu osallistua näihin asioihin kansainvälisellä tasolla,yhteisön ympäristöpolitiikka myötävaikuttaa 130 r artiklan mukaisesti ympäristön laadun säilyttämistä, suojelua ja parantamista, ihmisten terveyden suojelua ja luonnonvarojen harkittua ja järkevää käyttöä kestävän kehityksen näkökulmasta sekä alueellisiin tai maailmanlaajuisiin ympäristöongelmiin puuttumiseen tarkoitettujen toimenpiteiden edistämistä kansainvälisellä tasolla koskevien tavoitteiden saavuttamiseen,yhteisön ympäristöpolitiikka kokonaisuudessaan tähtää suojelun korkeaan tasoon ja se perustuu ennalta varautumisen ja ennaltaehkäisevän toiminnan periaatteelle, periaatteille, joiden mukaisesti ympäristövahingot olisi torjuttava ensisijaisesti niiden lähteellä ja saastuttajan olisi maksettava,yhteisö ja jäsenvaltiot tekevät kukin toimivaltaansa kuuluvaa yhteistyötä asianomaisten kolmansien maiden ja kansainvälisten järjestöjen kanssa, jayleissopimuksen tekeminen yhteisön toimesta edistää perustamissopimuksen 130 r artiklassa esitettyjen tavoitteiden toteutumista; yleissopimus olisi hyväksyttävä,ON PÄÄTTÄNYT SEURAAVAA:1 artiklaHyväksytään yhteisön puolesta yhteistyötä Tonavan suojelussa ja kestävässä käytössä koskeva yleissopimus.Yleissopimuksen teksti on tämän päätöksen liitteenä.2 artiklaNeuvoston puheenjohtajalla on oikeus nimetä henkilö tai henkilöt, joilla on valtuudet tallettaa hyväksymiskirja Romanian hallituksen huostaan yleissopimuksen 26 artiklan mukaisesti.Tehty Brysselissä 24 päivänä marraskuuta 1997.Neuvoston puolestaE. HENNICOT-SCHOEPGESPuheenjohtaja(1) EYVL C 288, 1.10.1996, s. 19.(2) Lausunto annettu 25 päivänä lokakuuta 1996 (EYVL C 347, 18.11.1996).(3) EYVL C 66, 3.3.1997, s. 1.